b'\n_START_ARTICLE_\nBrockley\n_START_SECTION_\nHistorie\n_START_PARAGRAPH_\nStedsnavnet er avledet fra angelsaksisk for enten \xc2\xabBrocas skogrydning\xc2\xbb eller \xc2\xabskog med grevlinger\xc2\xbb \xe2\x80\x93 det er uklart om det henviser til egennavnet Broca eller broc, \xc2\xabgrevling\xc2\xbb Et tredje alternativ er at det henviser til brook, \xc2\xabbekk\xc2\xbb, ved en ley, \xc2\xabskog\xc2\xbb._NEWLINE_Det eldste huset i Brockley er Stone House p\xc3\xa5 Lewisham Way, vis-\xc3\xa0-vis Lewisham College. Det ble reist i 1773 av arkitekten George Gibson den yngre. Omr\xc3\xa5det var jordbruksland inntil det 19. \xc3\xa5rhundre, og det best kjente etablissementet der var vertshuset Brockley Jack, som var beryktet for \xc3\xa5 v\xc3\xa6re et tilholdssted for landeveisr\xc3\xb8vere. Markedshagene i omr\xc3\xa5det var kjent for rabarbra av sorten \xc2\xabVictoria\xc2\xbb. Det var ogs\xc3\xa5 frukthager, og noen eldgamle p\xc3\xa6retr\xc3\xa6r har overlevd fra disse. En bekk rant gjennom omr\xc3\xa5det nordover fra Brockley Cross, og rant inn i Themsen via Deptford Creek._NEWLINE_I 1809 begynte industrialiseringen av omr\xc3\xa5det. Det \xc3\xa5ret ble Croydonkanalen mellom Croydon og Bermondsey \xc3\xa5pnet. Den ble senere fylt igjen, og erstattet av London & Croydon Railway som g\xc3\xa5r i kanaltras\xc3\xa9en mellom Brockley stasjon og New Cross Gate stasjon. P\xc3\xa5 vestsiden av kanaltras\xc3\xa9en ligger en skog som er vernet som naturreservat, og som forvaltes av London Wildlife Trust. En rekke av sm\xc3\xa5 hus lands Coulgate Street antas \xc3\xa5 v\xc3\xa6re fra 1833, og var sannsynligvis i utgangspunktet knyttet til kanalen._NEWLINE_I siste halvdel av 1800-tallet ble omr\xc3\xa5det videre utviklet med store villaer, terrassehus og vertikaldelte hus av familiene Tyrwhitt og Drake. Tyrwhitt Road og Drake Road har navn etter familiene. Mange av de store husene ble kj\xc3\xb8pt av fabrikkeiere fra Deptford og Bermondsey. I Charles Booths Map of London Poverty fra 1900 ble innbyggerne i Wickham Road og Breakspears Road omtalt som \xc2\xabvelst\xc3\xa5ende eller rike\xc2\xbb, mens de som bodde i Brockley Road var \xc2\xabkomfortable eller fattige\xc2\xbb. De aller fattigste bodde i sidegatene til Deptford High Street._NEWLINE_Etter den f\xc3\xb8rste verdenskrig begynte Brockley \xc3\xa5 miste sitt eksklusive preg, da de rike innbyggerne begynte \xc3\xa5 flytte til nye forsteder rundt Bromley og Beckenham, hvor luften var friskere. Husene som ble reist i mellomkrigstiden er langt mer beskjedne enn de fra viktoriansk tid._NEWLINE_Under den andre verdenskrig ble omr\xc3\xa5det sterkt skadet av de flyvende bombene V1 og av konvensjonell bombing. Etter krigens slutt ble det reist offentlige boligblokker i s\xc3\xb8renden av Wickham Road og vestenden av Adelaide Avenue. Mange av de store husene ble delt inn i mindre enheter. I 1950- og 1960-\xc3\xa5rene var det betydelig innflytting av afro-karibiere._NEWLINE_Store deler av det nordlige Brockley ble en Conservation Area i 1974, og samme \xc3\xa5r ble Brockley Society grunnlagt for \xc3\xa5 bevare og beskytte omr\xc3\xa5dets karakter._NEWLINE_Fra 1970-\xc3\xa5rene flyttet mange kunstnere, musikere og studenter til de viktorianske husene, som da var nedslitt og billige. Dette skjedde ikke minst p\xc3\xa5 grunn av n\xc3\xa6rheten til Goldsmiths College og Camberwell School of Art. To \xc3\xa5rtier senere kom en ny gruppe, unge funksjon\xc3\xa6rer som byttet ut sm\xc3\xa5 leiligheter i andre deler av London med romslige boliger i Brockley. I forbindelse med videref\xc3\xb8ringen av East London-linjen i 2000-\xc3\xa5rene regner man med at det vil bli ytterligere tilflytting._NEWLINE_Flere \xc3\xa5pne, gr\xc3\xb8nne omr\xc3\xa5der er bevart i Brockley, fremst blant den Blythe Hill, Brockley Cemetery og Hilly Fields. Sistnevnte ble reddet fra utbyggingen i 1880- og 1890-\xc3\xa5rene av Commons Preservation Society og lokale grupper. Octavia Hill, en av grunnleggerne av National Trust, var med p\xc3\xa5 kampanjen. I 1896 ble Hilly Fields kj\xc3\xb8pt ved hjelp av private gaver og midler fra grevskapsr\xc3\xa5det, og gjort om til en gr\xc3\xb8nn park. Mellom 1907 og 1914 m\xc3\xb8ttes suffragettene der regelmessig. Prendergast School, som tidligere har hett West Kent Grammer School og Brockly County Grammar School, er en vernet bygning, med veggmalerier fra 1930-\xc3\xa5rene av Charles Mahoney, Evelyn Dunbar og andre studenter fra Royal College of Art. De regnes som et av de beste eksemplene p\xc3\xa5 ny-romantisk stil i Storbritannia. I 2000 ble det reist en steinsirkel like ved av en gruppe lokale kunstere; den ble i 2004 tildelt en Civic Trust Award. Festivalen Hilly Fields Midsummer Fayre har blitt arrangert \xc3\xa5rlig siden 1970-\xc3\xa5rene. \xc3\x85sen Shooters Hill har utsikt til Crystal Palace og North Downs.'